Naozaj sa teším, že vám môžem povedať
o niekoľkých skutočne prekvapujúcich zisteniach
týkajúcich sa toho, čo prináša spoločnostiam úspech
a ktoré faktory majú v úspešnosti startupov najväčšiu váhu.
Verím, že organizácia startupov
je jedným z najlepších spôsobov, ako urobiť svet lepším miestom.
Ak vezmete skupinu ľudí so správnymi akciami
a zorganizujete ju do startupu,
môžete odomknúť ľudský potenciál doteraz nevídaným spôsobom.
Umožníte im dosiahnuť neuveriteľné veci.
Ak je však startup ako organizácia taký skvelý,
prečo toľké startupy zlyhávajú?
Presne to som chcel zistiť.
Chcel som zistiť, na čom vlastne najviac záleží, pokiaľ ide o úspech startupov.
A pritom som sa chcel pokúsiť byť systematický,
vyhnúť sa svojim inštinktom a chybným predstavám, ktoré mám
od všetkých spoločností, ktoré som už videl.
Chcel som to vedieť,
pretože som robil biznis už od dvanástich,
keď som na druhom stupni predával cukríky na zastávke,
vyrábal zariadenia na solárnu energiu na strednej
a reproduktory na vysokej škole.
A keď som spromoval, zakladal som softvérové spoločnosti.
A pred 20 rokmi som založil Idealab,
s ktorým sme za dvadsať rokov založili viac ako sto firiem,
mnoho úspešných, mnoho veľkých zlyhaní.
Z tých zlyhaní sme sa naučili veľa.
Snažil som sa teda zistiť, aké faktory
najviac ovplyvnili úspech a zlyhanie spoločností.
Sledoval som týchto päť:
Po prvé, myšlienka.
Zvykol som si myslieť, že myšlienka je všetko.
Pomenoval som svoju spoločnosť Idealab,
pretože si veľmi vážim okamih, keď vám napadne myšlienka.
Avšak časom
som si začal myslieť, že možno tím, realizácia, prispôsobivosť,
že na tom záleží ešte viac ako na myšlienke.
Nikdy som si nemyslel, že budem na pódiu TED citovať boxera Mikea Tysona,
ale on raz povedal:
„Každý má plán, kým nedostane päsťou do tváre.“ (smiech)
A myslím, že je to veľká pravda aj v biznise.
Dôležitou vlastnosťou fungujúceho tímu
je jeho schopnosť prispôsobiť sa pästiam do tváre od zákazníka.
Zákazník je skutočnou realitou.
A preto som si začal myslieť,
že možno tím je tou najdôležitejšou vecou.
Potom som sa začal pozerať na biznis model.
Má spoločnosť veľmi jasnú cestu k získavaniu tržieb od zákazníkov?
To sa mi v myšlienkach začalo zdať
ako najdôležitejšia vec pre úspech.
Potom som sledoval peniaze.
Niekedy spoločnosti veľmi výrazne dostávajú financie.
Azda je to najdôležitejšia vec?
A potom, samozrejme, načasovanie.
Je nápad príliš skorý a svet naň ešte nie je pripravený?
Ste popredu a musíte svet niečomu naučiť?
Je správny čas?
Alebo prišiel neskoro a už má priveľkú konkurenciu?
Skúsil som sa teda opatrne pozrieť na tých päť faktorov
u mnohých spoločností.
Pozrel som sa na všetkých sto firiem Idealab
a sto iných firiem
a snažil sa na tom nájsť niečo vedecké.
Tak po prvé, tieto spoločnosti Idealab,
päť spoločností v hornom rade –
Citysearch, CarsDirect, GoTo, NetZero, Tickets.com –
všetky sa stali miliardovými úspechmi.
A pre päť spoločností v dolnom rade –
Z.com, Insider Pages, MyLife, Desktop Factory, Peoplelink –
sme všetci mali veľkú nádej, ale neuspeli.
Tak som sa pokúsil ohodnotiť všetky tie vlastnosti
podľa toho, ako sa v nich jednotlivým spoločnostiam darilo.
Pokiaľ ide o ostatné spoločnosti, sledoval som divoké úspechy,
ako Airbnb, Instagram, Uber, YouTube a LinkedIn.
A niekoľko zlyhaní:
Webvan, Kozmo, Pets.com,
Flooz a Friendster.
Spodné spoločnosti mali dosť peňazí,
v niektorých prípadoch dokonca biznis model,
ale neuspeli.
Skúsil som sa pozrieť na najdôležitejšie faktory
pre úspech a zlyhanie týchto spoločností
a výsledky ma skutočne prekvapili.
Faktorom číslo jeden bolo načasovanie.
Časovanie malo na svedomí 42 percent
rozdielu medzi úspechom a zlyhaním.
Tím a realizácia boli na druhom mieste
a nápad –
odlíšiteľnosť nápadu, jedinečnosť nápadu –
nápad bol tretí.
Nie je to absolútne definitívne,
nechcem povedať, že nápad nie je dôležitý,
ale veľmi ma prekvapilo, že nápad nie je tou najdôležitejšou vecou.
Niekedy viac záležalo na tom, ako bol nápad načasovaný.
Posledné dve položky, biznis model a financovanie, mi dávajú zmysel.
Myslím, že biznis model je logicky tak nízko,
pretože môžete začať bez biznis modelu
a pridať ho, ak zákazníci chcú to, čo vytvárate.
Aj financovanie –
ak máte sprvoti málo financií, ale získavate popularitu,
najmä v dnešnej dobe,
je veľmi ľahké získať financovanie.
Dovoľte mi teraz dať vám ku každej vlastnosti niekoľko príkladov.
Zoberte si napríklad známy divoký úspech, ako Airbnb.
Nuž, je známe, že tú firmu si posúvalo mnoho chytrých investorov,
pretože si mysleli:
„Nikto neprenajme miesto v dome cudzincovi.“
Samozrejme, ľudia dokázali, že áno.
No jedným z dôvodov, prečo to uspelo,
okrem dobrého biznis modelu, dobrého nápadu a realizácie,
je načasovanie.
Tá spoločnosť prišla uprostred krízy,
keď ľudia potrebovali peniaze naviac,
a možno práve to im pomohlo prekonať
výhrady k prenajímaniu vlastného domu cudzincom.
Rovnako aj Uber.
Prišiel Uber,
neuveriteľná spoločnosť,
skvelý biznis model, skvelá realizácia.
Ale načasovanie veľmi pomohlo
dostať do systému šoférov.
Šoféri hľadali peniaze naviac; to bolo veľmi, veľmi dôležité.
Jeden z našich prvých úspechov Citysearch prišiel, keď ľudia chceli webstránky.
GoTo.com, ktorý sme ohlásili na TED v roku 1998,
prišiel, keď spoločnosti hľadali efektívne zvýšenie návštevnosti.
Považovali sme nápad za skvelý,
ale v skutočnosti bolo časovanie zrejme dôležitejšie.
A potom niektoré z našich zlyhaní.
Založili sme spoločnosť Z.com, ktorá sa venovala online zábave.
Páčilo sa nám to –
vyzbierali sme dosť peňazí, mali sme skvelý biznis model,
dokonca sme do firmy získali skvelý hollywoodsky talent.
Internet bol však okolo roku 2000 málo rozšírený.
Bolo ťažké pozerať online videá,
museli ste si nainštalovať kodeky a podobne,
a tak spoločnosť v roku 2003 zanikla.
Len o dva roky neskôr,
keď problém s kodekmi vyriešil Adobe Flash
a keď pokrytie rýchlym internetom v Amerike prekročilo 50 percent,
bol YouTube perfektne načasovaný.
Skvelý nápad, výborné načasovanie.
YouTube na začiatku nemal ani biznis model.
Nebolo vôbec jasné, či to bude fungovať.
Ale bolo to krásne, krásne načasované.
Zhrnul by som to teda takto:
realizácia je veľmi dôležitá.
Nápad je veľmi dôležitý.
Ale na čase môže záležať ešte viac.
A najlepší spôsob, ako nájsť ten správny,
je pozrieť sa na to, či sú zákazníci skutočne pripravení
na to, čo im chcete ponúknuť.
A je dôležité byť naozaj úprimný,
nepopierať akékoľvek výsledky, ktoré vidíte,
pretože ak niečo milujete, chcete to posúvať dopredu,
no musíte byť veľmi, veľmi úprimný ohľadom načasovania.
A ako som už povedal,
myslím si, že startupy môžu zmeniť svet a urobiť svet lepším miestom.
Verím, že tieto postrehy
vám azda pomôžu mať trochu väčší úspech,
a tak priniesť na svet niečo skvelé,
čo by inak neprišlo.
Veľmi vám ďakujem, boli ste skvelým publikom.
(potlesk)